Poštanski ured u zagrebačkom Zapruđu je zatvoren nakon što je u srijedu prijepodne u njega ušetala žena pozitivna na koronavirus, kazali su epidemiolozi te dodali kako je žena bila u samoizolaciji, javlja RTL.

Žena je došla faksirati liječničku dokumentaciju, a kad je sve obavila prisutne je obavijestila da je zaražena.

Damir Krajac / CROPIX

"Oko 9.15 jutros na Trgu Ivana Meštrovića žena koja je bila zaražena koronom i bila u samoizolaciji je došla u poštu, obavila što treba i onda javno rekla pred svima da ima koronu i da dezinficiraju poštu. Mi smo nakon toga zatvorili poslovnicu, pričekali epidemiologa, popisali sve ljude koji su bili unutra i dalje postupamo po napucima", kazao je Valentino Rajković, Zapovjednik Civilne zaštite Novi Zagreb.

"Kad dezinficiramo poštu, epidemiolozi će vidjeti što će se ljudima koji su bili unutra, staviti ih na testiranje ili ne", dodao je.

Damir Krajac / CROPIX

Damir Krajac / CROPIX

Damir Krajac / CROPIX Poštanski ured u Zapruđu

Iz Hrvatske pošte rekli su da je iz preventivnih razloga zatvoren poštanski ured, obaviještena su nadležna tijela te će se postupiti sukladno uputama civilnog stožera.

''Dakle, sve mjere su učinjene preventivno zbog sigurnosti naših zaposlenika i građana'', kazali su iz Hrvatske pošte za RTL.

Provjerava se cijela obitelj zaražene žene, a kako neslužbeno doznajemo svi su pozitivni na Covid-19.